**Nota informativă**

**la proiectul Hotărîrii Guvernului**

**cu privire la crearea Agenției Naționale pentru Jocuri de Noroc**

**și aprobarea Regulamentului și efectivului-limită ale acesteia**

Proiectul Hotărîrii Guvernului cu privire la crearea Agenției Naționale pentru Jocuri de Noroc și aprobarea Regulamentului și efectivului-limită ale acesteiaeste elaborat în scopul implementării Legii nr.291 din 16 decembrie 2016 cu privire la organizarea și desfășurarea jocurilor de noroc.

Agenția Națională pentru Jocuri de Noroc va fi unicul organ de specialitate, constituit în scopul eliberării licențelor pentru întreținerea cazinourilor și controlului respectării de către organizatorii jocurilor de noroc a legislației în domeniul respectiv.

Necesitatea creării acestei Agenții este condiționată de faptul că prin Legea nr.291 din 16 decembrie 2016 toate atribuțiile în domeniul jocurilor de noroc au fost transmise de la Camera de Licențiere la Ministerul Finanțelor (eliberarea licențelor pentru efectuarea activității de organizare și desfășurare a jocurilor de noroc, efectuarea supravegherii de stat în domeniul respectiv, ținerea evidenței registrelor jocurilor de noroc, aprobarea și ținerea registrului organizatorilor de jocuri de noroc în cazinouri, registrului mijloacelor de joc de bază, alte registre etc.).

Totodată, în contextul evoluțiilor din domeniul jocurilor de noroc, se impune necesitatea creării acestei Agenții, care va permite și exercitarea cu mai mare eficiență a funcțiilor de monitorizare, supraveghere și control în acest domeniu, prin aplicarea unitară și corectă a dispozițiilor legale în domeniul jocurilor de noroc; protecția minorilor sau a altor grupuri vulnerabile, în vederea evitării dependenței acestora de jocurile de noroc; protecția participanților astfel încît jocurile de noroc să fie organizate într-o manieră onestă, responsabilă și transparentă.

De asemenea, înființarea Agenției va permite:

1. prevenirea și combaterea jocurilor de noroc neautorizate sau organizate cu încălcarea legislației din domeniu;
2. îmbunătățirea coordonării, colaborării și schimbului de informații între instituțiile cu competențe în domeniu, pentru asigurarea diminuării potențialei evaziuni fiscale în domeniu;
3. o mai bună coordonare și gestionare a supravegherii și controlului în domeniul jocurilor de noroc.

**Aspectul financiar.** Implementarea proiectului respectiv va necesita alocarea mijloacelor financiare, necesare pentru întreținerea activității Agenției. Pîna la rectificarea bugetului de stat pe anul 2017, activitatea Agenției Naționale pentru Jocuri de Noroc va fi finanțată prin alocarea mijloacelor financiare din alocațiile pentru implementarea Strategiei de reformă a administrației publice, prevăzute la art.3 lit. c) din Legea bugetului de stat pe anul 2017.

**Aspectul normativ.** Prezentul proiect este elaborat în conformitate cu legislația în vigoare și necesită introducerea doar a unor modificări în Regulamentul cu privire la reglementarea activității Ministerului Finanțelor, aprobat prin Hotărîrea Guvernului nr.1265 din 14 noiembrie 2008. Modificările respective sunt promovate concomitent cu prezentul proiect.

În contextul celor enunțate, Ministerul Finanțelor propune spre aprobare proiectul Hotărîrii Guvernului cu privire la crearea Agenției Naționale pentru Jocuri de Noroc și aprobarea Regulamentului și efectivului-limită ale acesteia.

**Viceministru Iuri CICIBABA**